জীবনানন্দে দেখা মেলে আরেক বিখ্যাত সাগর- সিংহল সমুদ্র কিংবা আঁধার ঘেরা মলয় সাগরের। জীবনানন্দ কি মালয়েশিয়া গিয়েছিলেন কখনও? যাননি। তাহলে? এই সাগর কবির মলয়। জীবনানন্দ দাশের “বনলতা সেন” কবিতাটি প্রথম প্রকাশ করেছিলেন বুদ্ধদেব বসু তার কবিতা পত্রিকায়, ডিসেম্বর, ১৯৩৫। পাণ্ডুলিপির হিসেবে ১৯৩৩ খৃস্টাব্দে কবিতাটি লিখিত হয়েছিল বলে জানা যায়। আমার জানা মতে কবিতাটি সম্ভবত বিংশ শতাব্দীর সবচেয়ে বহুল পঠিত কবিতাগুলোর একটি। জীবনানন্দ দাসের জীবনে বনলতা সেন নামীয় কোনও রমণীর বাস্তব উপস্থিতি ছিল কি-না সেই অমর কৌতূহল সাধারণ-অসাধারণ সকল শ্রেণীর পাঠককেই শুরু থেকে ভাবিয়ে এসেছে। জীবনানন্দ গবেষকরা বলেন তিনি কখনো নাটোর যাননি। তখন নিজের অজান্তে মনের ভেতর প্রশ্ন জাগে তবে কেন এ মফস্বল শহরটির নামোল্লেখ ? বলা যেতে পারে নাটোরের হলেও বনলতা সেনের সঙ্গে কবির দেখা হয়েছিল অন্যত। যেমন বরিশালে কিংবা কলিকাতায় । তেমনি মলয়, সিংহল। এই যে কবিতায় ভ্রমণ, সাগর মন্থন।, তার নোনা জলের ঝাপটা ঠিকই এসে লাগে গায়ে। জন্ম নেয় এক নাগরিরক নাবিকের জীবন, মহাপর্যটক এক, ক্লান্ত কিন্তু বোধ ও অভিজ্ঞতা রোমাঞ্চে ঠাসা।